יורי באלוייבסקי

יורי ניקולאייביץ' באלוייבסקי (ברוסית: Ю́рий Никола́евич Балуе́вский; נולד ב-9 בינואר 1947) הוא גנרל רוסי בדימוס, שכיהן כראש המטה הכללי הרוסי בין השנים 2004–2008.

ביוגרפיה
באלוייבסקי נולד ב-9 בינואר 1947 בעיר טרוסקביץ, למשפחה בעלת עבר צבאי. מאוחר יותר עברה המשפחה לעיר וולוגדה. ב-1965 הוא סיים את לימודיו והחל לעבוד כמורה לציור וחינוך גופני בבית ספר תיכון בעיר. ב-1966 הוא התגייס לצבא האדום ולמד בבית ספר לקצינים בלנינגרד. ב-1970 הוא סיים את לימודיו ומונה למפקד כיתה. במאי 1971 מונה למפקד פלוגה. ב-1972 הוצב במפקדת המחוז הצבאי הבלארוסי, וב-1974 הוצב בגרמניה המזרחית. ב-1977 חזר לרוסיה ולמד באקדמיה הצבאית "פרונזה". ב-1980 סיים את לימודיו והצב במחוז הצבאי לנינגרד.

ב-1982 החל באלוייבסקי לשרת במטה הכללי של הצבא האדום. הוא שירת במטה הכללי במשך עשור, ולאחר פירוק ברית המועצות המשיך לשרת במטה הכללי של הפדרציה הרוסית. ב-1993 הוא מונה לסגן מפקד הכוחות הרוסיים בעבר-הקווקז. במסגרת תפקיד זה, היה מופקד על הכוחות הרוסיים שהתערבו במלחמת אבחזיה, ועל דיכוי מרד האינגושים בצפון אוסטיה - אלניה. ביוני 1995 מונה לראש מחלקת המבצעים במטה הכללי. ב-19 ביולי 2004 הוא מונה לראש המטה הכללי הרוסי. ב-2005 מונה לחבר בדירקטוריון קונצרן אלמז-אנטיי.

בדצמבר 2006 חתם נשיא רוסיה ולדימיר פוטין על צו המאריך את כהונתו בשלוש שנים נוספות, עם זאת, ב-3 ביוני 2008 הוא התפטר ועזב את הצבא. הוא מונה לסגן מזכיר מועצת הביטחון של הפדרציה הרוסית על ידי הנשיא החדש דמיטרי מדבדב. ב-9 בינואר 2012 הוא פוטר מהתפקיד.

קישורים חיצוניים

 

גנרלים בכוחות המזוינים של הפדרציה הרוסית
גנרלי ארמייה (הפדרציה הרוסית)
אנשי צבא סובייטים
ילידי 1947